Anno Domini millesimo quadringentesimo octogesimo sexto, in generali Capitulo apud Cistercium celebrato, statuta et diffinita sunt quae sequuntur. ORATIONES 1.   Pro sanctissimo… *etc. ut in anno* 1484. 2.   Praeterea pro serenissimo… *etc. ut in anno* 1484. 3.   Insuper pro burgensibus… *etc. ut in anno* 1449. 4.   Ceterum pro pace… *etc. ut in anno* 1449. 5.   Demum pro felicis… *etc. ut in anno* 1470. [DIFFINITIONES] GENERALES 6.   Cum Ordo noster… de antiquo debito, ac etiam in summa 5478 florenorum, 14 solidorum de resta ultimorum computorum de et pro tempore praeterito… *etc.* contributionem novem millium florenorum… *etc. ut in anno* 1449. 7.   Quia iuxta sacri Ordinis nostri sanctiones et statuta canonica a sanctis patribus olim edita, sub censuris gravissimis in eisdem statutis fulminatis ad generale Capitulum annuatim apud Cistercium celebrandum, omnes et singuli abbates venire tenentur, aut suas illic legitimas et rationabiles mittere excusationes, praesens generale Capitulum universos et singulos qui hoc anno non comparuerunt in generali Capitulo, neque suas excusationes miserunt, contumaces reputat ad proxime futurum Capitulum eos et eorum quemlibet personaliter citando ; illos vero qui citati prius non comparuerunt, pro contumacia sua excommunicationis sententiam de facto incurrisse declarat, mandans omnibus et singulis commissariis Ordinis ac aliis quibuslibet Ordinis personis super hoc requirendis, quatinus praefatos sic citatos et contumaces, excommunicationis sententiam de facto incurrisse ubique denuntient et declarent. 8.   Sequuntur nomina eorum, qui hoc anno a via generalis Capituli fuerunt excusati : Omnes abbates minoris Poloniae excusati fuerunt per nuntium domini de Comprounicia. Item, abbates de Silesia, per abbatem de Lubens, qui loco omnium aliorum comparuit. Ad idem, abbates Franconiae, per abbatem de Speciosa valle. Ad idem, abbates de Uterina valle, Villerio, Wernerivillerio, Sturzelbrunn, Freistorff, Otterburg, Ebrach, Hemmerode [Hemmenrode], Heisterbach, Veterimonte, Vetericampo, Loco Sanctae Mariae, Campo Mariae, Sconaviae, Mulbrunnae, Albae dominorum, Bebenhusen, Salem, Fonte regis, Portae cœli, Lucellae, Aurorae, Sancti Urbani, Maristellae, Capellae, Belloprato, Claroloco, de Alta silva. 9.   Omnes et singulas diffinitiones anno proxime praeterito in generali Capitulo editas, tamquam rationabiles, iustas et sanctas praesens generale Capitulum approbat, ratificat et confirmat. 10.   Cupiens generale Capitulum doctos viros pro ipsius honore ac felici directione in Ordine multiplicari, multorum quoque patrum Ordinis de mittendis studentibus suis ad generalia studia, prout ex statutis Ordinis tenentur, negligentiam detestans, omnibus et singulis Ordinis commissariis, ubilibet constitutis, mandat et praecipit, quatinus ad mittendum suos studentes ad generalia studia universos et singulos Ordinis abbates per censuras Ordinis viriliter et exacte compellant, in plenaria Ordinis potestate. 11.   Quamquam diffinitio dudum edita de vicinis abbatibus in electione novorum abbatum facienda vocandis, ubi propter locorum distantiam aut viarum discrimina, pater abbas commode haberi non potest, superioribus annis certis causis rationabilibus fuerit revocata, quia tamen morbo prius sanato revalescente remedia sunt resumenda, idcirco renovando praefatam diffinitionem, praesens generale Capitulum pro monasteriis ducatus Sabaudiae ac partium transalpinarum propter certa pericula commendarum ibidem imminentia, statuit et diffinit, ut in electionibus abbatum vicini abbates vocari et ibidem praesidere possint loco patrum abbatum, si tamen commode vocari non valeant ; quam tamen diffinitionem de abbatibus dumtaxat et non de abbatissis vult intelligi, et in suo vigore durare usque ad aliam generalis Capituli dispositionem. 12.   Quia propter abusum multorum commendatariorum monasteria Ordinis occupantium, multa et varia damna inconvenientia, et mala personis et locis regularibus contra formas et tenores privilegiorum et statutorum Ordinis proveniunt in maximum detrimentum, vilipendium et contemptum personarum et locorum praefatorum, quibus abusibus et malis pro posse obviare cupiens, praesens generale Capitulum omnibus et singulis patribus abbatibus, visitatoribus et reformatoribus Ordinis committendo districte praecipit et mandat, quatinus dictos commendatarios per poenas et censuras in eisdem privilegiis et maxime domini Sixti Papae IV contentas et expressas, et alias vias debitas et rationabiles astringant et compellant ad exhibendum eis et monstrandum bullas suas aut alias provisiones, si quas habeant, virtute et auctoritate quarum praedictos abusus et excessus committant et faciant. 13.   Generale Capitulum omnia et singula procuratoria, necnon omnes et singulos procuratores in eisdem nominatos, secundum modum et formam Ordinis consuetos, citra quorumcumque procuratoriorum privatorum revocationem renovat. ELECTIONUM CONFIRMATIONES 14.   Electionem, institutionem, promotionem et installationem fratris Ioannis Hestman ad dignitatem abbatialem monasterii de Speciosa valle, Herbipolensis dioecesis, per abbatem monasterii Caesariensis, dicti monasterii immediatum visitatorem, rite et canonice… *etc.* confirmat, supplendo omnes et singulos defectus, si qui forsan in electione praefata intervenerint. 15.   Ad idem, de persona fratris Thomae Soulens, monasterii de Thela, ad dignitatem abbatialem eiusdem monasterii, per abbatem de Balerna Ordinis commissarium factis et celebratis, post cessionem et resignationem fratris Ioannis Bosson, eiusdem monasterii de Thela novissimi abbatis, prout in decreto… *etc.* 16.   Ad idem, de persona fratris Ioannis Molitoris ad dignitatem abbatialem monasterii Maristellae, alias Wettingen, Constantiensis dioecesis, per abbatem de Salem, rite, …*etc.* 17.   Ad idem, de persona fratris Henrici Lvyke ad officium prioris prioratus seu monasterii Sanctae Walburgis, Coloniensis dioecesis, per abbatem Vallis Sancti Petri in Heisterbach, Ordinis commissarium… *etc.* 18.   Viso et diligenter examinato decreto commissariorum Ordinis inclyti regni Angliae in quadam convocatione abbatum apud Northampton super reformatione Ordinis, ac quarumdam causarum decisione facta, cuius copiae seu transumpto [transsumpto ] praesens diffinitio annectitur, praesens generale Capitulum tamquam sancte et canonice factum ipsum decretum cum omnibus suis clausulis approbat, ratificat et confirmat, mandans nihilominus abbati de Cliva, quatinus contra quosdam fratres Wilhelmum se in monasterio de Kymmer pro abbate intrudere volentes, et Richardum Wotwan nuper abbatem de Kyngeswode ad praesens generale Capitulum contumaces et excommunicatos eos declaravit, et contumaces et excommunicatos ab omibus [omnibus ] denuntiari praecipit et mandat. CONFIRMATIONES TRACTATUUM ET PENSIONUM 19.   Tractatum initum, factum et passatum inter abbatem et conventum monasterii de Valleregis ex una, et generosum dominum, dominum Ioannem de Sarrebruche, comitem Rociaci, … (*locus vacuus*), dominum Montismirabilis et Firmitatis Gaucher, partibus ex altera, super fundatione cuiusdam missae bassae singulis diebus in capella Sancti Stephani situata in ecclesia praefati monasterii de Valleregis dicendae, et alia anniversaria singulis annis et certis diebus celebranda cum quibusdam vigiliis mortuorum, suffragiis et aliis oneribus et ceremoniis, prout in litteris tractatus praesentibus annexis plenius continetur, praesens generale Capitulum, audito prius super eodem abbate eiusdem monasterii et recepto ab eodem iurato, quod dictus tractatus erat ad utilitatem et commodum praefati monasterii, illum eumdem cum omnibus et singulis suis clausulis approbat, ratificat et confirmat, dando eisdem abbati et conventui licentiam et facultatem dicendi, celebrandi et faciendi dictam missam, anniversaria et alia contenta in eisdem litteris, servatis tamen in omnibus et singulis praemissis forma et ceremoniis Ordinis. 20.   Attenta et pensata paupertate monasterii monialium de Hyspania, Ambianensis dioecesis, R. D. N. Cisterciensi immediate subiecti, et consideratis considerandis, generale Capitulum restringit et reducit pensionem assignatam sorori Adrianae de la Solie, olim abbatissae eiusdem monasterii de Hyspania, per abbatem Caroliloci, s. th. pr., ad dimidiam partem, scilicet ad summam octo scutorum auri, quam quidem medietatem pensionis cum ceteris clausulis in litteris praesenti diffinitioni annexis contentis et expressis, idem generale Capitulum approbat, ratificat et confirmat, mandans et praecipiens sub censuris Ordinis abbatissae modernae et ei quae pro tempore fuerit in eodem monasterio de Hyspania, quatinus singulis annis, terminis in eisdem litteris specificatis dictam pensionis medietatem eidem sorori integraliter solvant et satisfaciant, reliquaque in eisdem litteris contenta efficaciter adimpleant, praecipiendo eidem sorori, ne de cetero aliquid ultra requirat ; executionem praedictae diffinitionis primo abbati super hoc requirendo committendo, in plenaria Ordinis potestate. 21.   Tractatum initum, factum et passatum inter abbatem et conventum monasterii monialium de Loco Dei, Eduensis dioecesis, ex una et nobilem virum Guillermum de Villers scutiferum, dominum de Boncuria Le Boys, partibus ex altera, super fundatione quarumdam missarum dicendarum in capella beatae Mariae Magdalenae in ecclesia dicti monasterii de Loco Dei, prout in litteris… *etc.* confirmat. 22.   Tractatum initum, factum et passatum inter illustrissimum dominum ducem Britanniae et una, et abbatem et conventum monasterii de Precibus partibus ex altera, super commutatione quorumdam reddituum ab antiquo super recepta dicti domini ducis a dictis religiosis abbate et conventu perceptorum, prout in litteris… *etc.* confirmat. COMMISSIONES 23.   Cum, ut ad audientiam generalis Capituli fide digna relatione pervenit, monasteria monialium de Burvenich et de Valle Sancti Petri in Blaitzheym reformatione non parum egeant regulari, quae tamen per abbatem in Heysterbach commissarium ibidem propter plurima impedimenta ac pericula commode fieri non potest, praesens generale Capitulum omnium monasteriorum Ordinis reformationem debitam desiderans, visitationem, reformationem atque in spiritualibus et temporalibus directionem committit abbati Vallis Dei, Leodiensis dioecesis, mandans et praecipiens eidem, quatinus ad eadem monasteria quoties opportunum fuerit personaliter accedat, ibidemque visitet, reformet, corrigat, instituat et destituat, in capitibus et in membris, in spiritualibus et temporalibus, quaecumque iuxta Ordinis instituta regularia ibidem invenerint visitanda, reformanda, corrigenda, instituenda et destituenda, confessores quoque sufficientes et idoneos illic instituat, omniaque alia faciat, quae ad debitam reformationem necessaria videbuntur, in plenaria Ordinis potestate, praesentibus usque ad revocationem eiusdem Capituli in suo robore duraturis. 24.   Cum visitatio et reformatio monasterii monialium de Olobock, monasterio de Lubens immediate subiecti, iam dudum per R. D. N. abbatem Cistercii propter certas causas rationabiles abbati monasterii de Landa fuerit commissa, ipse vero dominus abbas de Landa commissionem huiusmodi usque in praesens acceptare renuerit, praesens generale Capitulum sufficienter informatum per dominum abbatem in Lubens, qui ibidem personaliter comparuit de causis R. D. N. ad praedictam commissionem faciendam moventibus cupiens ut praefatum monasterium in Olobock, in spiritualibus et temporalibus melius reformetur, in virtuute [virtute ] salutaris obedientiae praecipit eidem domino abbati in Landa, quatinus dictam commissionem R. D. Cistercii minime renuens praefatum monasterium de Olobock, saltem durante vita dicti domini abbatis de Lubens, in suam visitationem iuxta mandatum R. D. Cistercii suscipere non abnuat, omnia et singula, quae in litteris commissionis eiusdem R. D. Cistercii sibi mandantur fideliter exsequendo. 25.   Cum, ut relatione domini abbatis in Lubens praesens generale Capitulum suscepit, monasterium monialium de Owentzko eidem abbati immediate subiectum, propter loci nimiam distantiam, linguae disparitatem et discrimina viarum minime valeat per eumdem dominum abbatem de Lubens, in spiritualibus et temporalibus provideri, ad humillimam eiusdem abbatis instantiam, et ut dictum monasterium de Owentzko nullum patiatur propter huiusmodi impossibilitatem, in spiritualibus ac temporalibus detrimentum, de opportuno remedio providere cupiens praesens generale Capitulum visitationem, reformationem ac gubernationem et omnimodam eius paternitatem, durante vita domini Bartholomei, dicti monasterii in Lubens abbatis moderni, committit domino abbati de Paradiso, Posnaniensis dioecesis, in virtute salutaris obedientiae, eidem praecipiendo, quatinus ad dictum monasterium de Owentzko quolibet anno semel vel quoties opportunum viderit, se personaliter transferat, ipsumque monasterium in spiritualibus et temporalibus, in capitibus et in membris visitet, reformet, corrigat, destituat et instituat quodcumque iuxta Ordinis statuta canonica ibidem repererit visitandum, reformandum, corrigendum, instituendum et destituendum, ipsisque monialibus de confessoribus sufficientibus et capellanis provideat, omniaque alia circa reformationem et debitam gubernationem dicti monasterii, in spiritualibus et temporalibus, faciat et disponat, quae sibi in praemissis necessaria et opportuna videbuntur, in plenaria Ordinis potestate. 26.   Abbatibus de Vetericella et de Portu committit praesens generale Capitulum, quatinus diligenter se informet super quodam contractu quem cum illustrissimis principibus dominis ducibus Saxoniae, Misniaeque marchionibus inire contendunt abbas et conventus monasterii in Buch, de 40 florenis rhenensibus annui et perpetui census praefatis principibus assignandis super bonis, redditibus et proventibus praefati monasterii de Buch, pro redimendis quibusdam servitiis curruum et equorum ac aliorum onerum, quae saepedicti principes a monasterio de Buch exigere consueverunt, et quidquid in praemissis invenerint, sub suis litteris authenticis et clausis vel fideliter intimare studeant in proximo futuro Capitulo generali. 27.   Cupiens generale Capitulum per rectum iustitiae tramitem unicuique reddere quod suum est, gratiose committit abbatibus de Sancta Cruce in Austria et de Monte Sanctae Mariae, quatinus accedendo, quo propterea accedendum fuerit, se diligenter informent super traditione 200 florenorum ad opus reformationis monasteriorum in Hungaria, et secundum quod invenerint, per abbates Hungariae, praedictos florenos in toto vel in parte restitui faciant domino abbati de Pelisio, qui eosdem florenos dicitur mutuasse, ita tamen quod abbates illarum partium Ordini nihilominus suas solvant contributiones. 28.   Monasteriorum de Hungaria noviter reformatorum prospero et felici statui, atque in spiritualibus et temporalibus, debitae directioni providere cupiens, praesens generale Capitulum patrum abbatum ac ordinariorum visitatorum, qui propter nimiam distantiam visitationi et reformationi eorumdem monasteriorum intendere nequeunt supplendo defectus, visitationem, reformationem, regimen et gubernationem cum auctoritate corrigendi, instituendi et destituendi, in spiritualibus et temporalibus, in capitibus et in membris, iuxta Ordinis instituta canonica, plenarie committit domino abbati de Pelisio, in plenaria Ordinis potestate. 29.   Ad idem, pro monasteriis in minori Polonia, abbati de Comprounicia. 30.   Committit praesens generale Capitulum abbati de Claratumba ut domum, quam reverendus in Christo pater dominus episcopus Cracoviensis, pro collegio Ordinis in Universitate Cracoviensi erigendo Ordini conferre pollicitus est, devote suscipiat, collegium ordinet et disponat, instituendo provisorem et ceteros officiarios, ut moris est in aliis collegiis, omnesque et singulos abbates illius provinciae ad suos ibidem studentes mittendum per Ordinis censuras compellendo, ita tamen ut si aliqua monasteria adeo exilia invenerit, ut per se studentem mittere minime valeant, duo simul pro uno studente tenendo coniungat, necnon ut monasterium de Coprounicia, quoties opus fuerit, visitet et reformet. 31.   Abbati de Pelisio committit praesens generale Capitulum, quatinus se diligenter informet super casu quorumdam monachorum monasterii Trium fontium in Hungaria, qui manus violentas in abbatem proprium iniecerunt, ipsum carceribus mancipando, et prout repererit, decernat et iudicet ipsos fratres ab omnibus sententiis, quas propter hoc incurrere potuerunt, post debitam punitionem et satisfactionem absolvendo, et super irregularitatibus, si quas illarum occasione contraxerunt, cum ipsis dispensando ; et insuper se informet super eiectione fratris Petri dudum abbatis Waradini Petri, alias Bellifontis, et si dictam eiectionem secundum Ordinis instituta rationabiliter factam invenerit, eam confirmet, dictum fratrem Petrum a sua dignitate abbatiali penitus deponendo, et iam dicto monasterio de novo abbate sufficiente et idoneo providendo, in plenaria Ordinis potestate. 32.   Abbati de Gotto committit praesens generale Capitulum, quatinus se informet super depositione fratris Georgii, dudum abbatis in Pelisio, et electione fratris Iudoci in abbatem ibidem et secundum quod invenerint iuxta Ordinis statuta faciendum, tam dictam depositionem fratris Georgii quam electionem et institutionem fratris Iudoci, ratificet et confirmet, in plenaria Ordinis potestate. 33.   Abbati de Oliva gratiose committit praesens generale Capitulum, quatinus assumpto secum alio abbate vicino quem voluerit, se informent diligenter de casu fratris Georgii Krokaw, qui mortem cuiusdam sui familiaris machinasse dicitur, et secundum quod invenerint, post debitam punitionem ac satisfactionem cum ipso, prout opportunum viderint, dispensent, in plenaria Ordinis potestate. 34.   Committit praesens generale Capitulum abbati de Paradiso, quatinus assumpto secum aliquo abbate vicino, se diligenter informent super casu fratris Andreae, in sacris litteris baccalarii formati, dici monasterii professi, qui in duobus articulis indicis manus dexterae per canem mutilatus asseritur, et prout repererint, iuxta Ordinis instituta et sacrorum canonum sanctiones rationabiliter agendo, secum ut divina celebrare valeat gratiose dispensent. 35.   Ad instantiam et benignam suggestionem serenissimi domini regis Portugalliae, committit praesens generale Capitulum abbati de Petra ac alteri abbati, quatinus super valoribus et facultatibus monasteriorum Ordinis inclyti regni Portugalliae se informent, et iuxta quod invenerint magis commode et pro honore Ordinis ac divini cultus augmento faciendum, de monasteriis illis secundum regiae maiestatis consilium disponant minora monasteria, in quibus conventus teneri non possunt, simul uniendo, ac conventus iuxta eorumdem facultates ordinando, datque idem generale Capitulum auctoritatem et plenum posse dictis abbatibus visitandi, reformandi, corrigendi, instituendi et destituendi in omnibus et singulis monasteriis Ordinis utriusque sexus eiusdem regni inclytissimi, quidquid iuxta Ordinis instituta canonica invenerint visitandum, reformandum, corrigendum, instituendum et destituendum, in spiritualibus et temporalibus, in capitibus et in membris, in plenaria Ordinis potestate, cum clausulis per R. D. N. Cisterciensem addendis. (Facta fuit commissio specialis). 36.   Reformationem atque in spiritualibus et temporalibus debitam directionem monasteriorum Ordinis in partibus confoederatorum consistentium desiderans, praesens generale Capitulum abbati de Luzella in virtute salutaris obedientiae committit, mandat et praecipit, quatinus quamprimum commode fieri possit, ad omnia et singula monasteria utriusque sexus illarum partium, tam sibi immediate subiecta, quam etiam alia quaecumque, se personaliter transferat, ibidemque auctoritate totius Ordinis visitet, reformet, corrigat, instituat, destituat, in spiritualibus et temporalibus, in capitibus et in membris quaecumque iuxta nostri Ordinis instituta canonica invenerit visitanda, reformanda, corrigenda, instituenda et destituenda, ac etiam ipsa monasteria ab omni impugnatione ac indebita exactione quorumcumque, quantum poterit, iustitia mediante, defendant. 37.   Reformationem atque in spiritualibus et temporalibus debitam directionem monasteriorum ducatus Slesiae vehementer affectans, praesens generale Capitulum abbati de Lubens, in virtute salutaris obedientiae, committendo mandat et praecipit, quatinus annis singulis semel ad minus, vel quoties opportunum fuerit, ad omnia et singula monasteria utriusque sexus in eisdem partibus consistentia, sive sibi immediate vel mediate subiecta, sive etiam alia quaecumque, se transferat, ibidemque visitet, corrigat, instituat et destituat, in spiritualibus… *etc. ut supra* ; vultque idem Capitulum tam abbates dictorum monasteriorum, ut infra idem quinquennium et nullo alio quam a dicto de Lubens, dicta monasteria visitentur, et ut dictorum monasteriorum abbates durante dicto termino quolibet anno semel absolvi valeant ab omnibus casibus generali Capitulo reservatis, ac suis subditis eamdem absolutionis gratiam impendant. 38.   Ad idem, pro abbate de Riddageshusen in monasteriis Saxoniae, Thuringiae et partium stagnalium, praeter ultimam clausulam. 39.   Cupiens generale Capitulum felicem et prosperum successum collegii in Lipzik, et ut litterarum cupidi et studiosi ibidem quietius et expeditius ad optatum scientiarum culmen conscendere valeant, providere desiderans, abbatibus de Riddageshusen, de Porta, de Buch et de Walkenried pie committendo mandat et praecipit, quatinus infra continuum sequens quinquennium quoties opportunum fuerit, praefatum collegium visitent, atque ibidem omnia quae necessaria et opportuna fuerint ordinent ac disponant, in plenaria Ordinis potestate ; inhibetque idem Capitulum omnibus et singulis abbatibus Ordinis ac personis regularibus universis, ne in praefato collegio quidquam disponere aut ordinare audeant, praefatis quatuor abbatibus inconsultis. 40.   Abbati de Campo Mariae committit praesens generale Capitulum, ut se diligenter informet super casu sororis… (*locus vacuus*) professae monasterii de Monte amoris, quae, ut dicitur, in incontinentiae vitium prolapsa, puerperio etiam secuto, suum monasterium illicentiata exivit, et adhuc se extra monasterium se tenet, ipsamque secundum sui delicti qualitatem gratiose puniat, ac monasterio suo restituat, ac si post punitionem debitam emendationis signa in ipsa inveniat, ad omnes gradus, voces et actus Ordinis legitimos, officia et dignitates ipsam rehabilibet [rehabilitet]. 41.   Insuper ut sororem… monasterii de… (*locus vacuus*) dudum professam, quae reformationi dicti monasterii nec consentire, neque in eodem post reformationem manere voluit, ad aliquod aliud monasterium Ordinis transmittant, praecipiendo abbatissae, ut eam recipiat, in plenaria Ordinis potestate. 42.   Cupiens generale Capitulum ut monasteria inclyti regni Angliae, necnon provinciarum Walliae et Hyberniae, per debitae visitationis et reformationis officium felicia in spiritualibus et temporalibus obtineant incrementa, abbatibus de Stratfordia et de Cumba et de Clyva, et eorum cuilibet in solidum, omnium et singulorum monasteriorum dictarum partium committit visitationem et reformationem, cum clausulis per R. D. N. Cistercii in sua commissione apponendis, prout in eadem commissione cui praesens diffinitio annectitur plenius continetur, quam quidem commissionem cum omnibus clausulis praesens generale Capitulum approbat, ratificat et confirmat in plenaria Ordinis potestate ; concedens nihilominus eisdem abbatibus et commissariis auctoritatem 15 personas Ordinis extra matrimonium procreatas ac defectum natalium patientes, ad omnia et singula in Ordine officia obtinenda legitimandi. 43.   Abbati de Claromonte committit praesens generale Capitulum auctoritatem absolvendi fratrem Gaufridum Mahot, pridem pro certo furto excommunicatum, si tamen de restitutione et condigna satisfactione sibi constiterit, insuper ut inducat abbatem Fontis Danielis ad resignandum professionem dicti fratris Gaufridi, atque eum in monasterio de Bellabrancha ubi originaliter professus extitit, restituat. 44.   Abbatibus de Regaliloco et de Gratiis committit praesens generale Capitulum, quatinus diligenter se informent super articulis praesenti diffinitioni annexis, et secundum quod invenerint iustitia mediante, iudicent puniendos puniendo et absolvendos absolvendo, in plenaria Ordinis potestate. 45.   Generale Capitulum moleste suscipiens quorumdam abbatum et commendatariorum, necnon bursariorum, cellerariorum et ceterorum officiariorum monasteriorum Ordinis in partibus ducatus Sabaudiae et illis vicinis consistentium, negligentias in solutione contributionum Ordinis, sine quarum solutione maxima agenda Ordinis, tam in romana Curia quam alibi dirigi non possunt, mandat et praecipit in virtute salutaris obedientiae et sub excommunicationis poena abbati de Balerna, quatinus quamprimum commode fieri poterit, ad omnia monasteria praedictarum partium sibi per R. D. Cistercii in fine praesentis diffinitionis assignanda se personaliter transferat, ibidemque per omnes iuris ac iustitiae vias possibiles, compellat seu compelli faciat, per se vel certos suos nuntios, omnes et singulos abbates et commendatarios, cellerarios, bursarios, procuratores, administratores, seu regimini temporalium praesidentes dictorum monasteriorum virtute privilegiorum et statutorum papalium Ordinis a sanctissimis olim patribus Benedicto XII, Pio II, Paulo II, Sixto IV, ac aliis quibuscumque romanis pontificibus ipsi nostro Ordini concessorum, ad plene et integraliter solvendum quotas contributionum per eadem monasteria debitas, necnon arreragia earumdem, faciatque sibi exhibere quittantias ad videndum quod ab octo annis citra suas contributiones solverunt ; rebelles vero, ac suas huiusmodi contributiones solvere nolentes, etc. 46.   Ad audientiam praesentis generalis Capituli non sine gravi displicentia pervenit commendatarium monasterii Fontisfrigidi ipsius monasterii bona mobilia et immobilia, utpote vaccas, equos, iocalia, clenodia, terras, possessiones ac alia huiusmodi ad dictum monasterium pertinentia distrahere, vendere, alienare, aut ad usuras sive bancas impignorare et pecunias inde susceptas suis particularibus usibus applicare, reparationi vero aedificiorum universorum dicti monasterii minime intendere, neque fratrum ibidem Deo famulantium necessitatibus subvenire, studentes quoque ad studium Tolosanum non mittere, quamquam speciales pro studentibus tenendis redditis in eodem monasterio habeantur ; sigillum denique conventus contra institutiones et statuta Ordinis in praeiudicium ipsius monasterii penes se servare ; priores et alios officiarios in dicto monasterio minus idoneos pro suae voluntatis beneplacito instituere, aliaque multa minus debite ibidem peragere, per quae ipsum monasterium, in temporalibus et spiritualibus non modicum suscipit detrimentum ; quibus per opportuna remedia obviare praesens generale Capitulum abbatibus de Candelio et Ardorello, et unicuique eorum in solidum benigne committendo, mandat in virtute salutaris obedientiae et sub excommunicationis latae sententiae poena, nihilominus districte praecipiendo, quatinus ad idem monasterium quamprimum se transferant, ac se super praemissis debite informent, et prout repererint, dictum commendatarium ab omnibus et singulis huiusmodi abusibus coercendo per omnes iuris et iustitiae vias, invocato etiam auxilio brachii saecularis ad faciendum suum debitum in praemissis omnibus ac aliis ad suum officium spectantibus eum exacte compellant, ac etiam cogant praedictum commendatarium et omnes et singulos dicti monasterii officiarios sub eisdem poenis ad solutionem rationabilium expensarum in prosecutione huiusmodi negotii factarum et fiendarum, in plenaria Ordinis potestate. 47.   Abbatibus de Walkenrede et de Porta committit praesens generale Capitulum, quatinus debite et diligenter se informent, si ad utilitatem et commodum monasterii de Sichem quidam mansi terrae arabilis cum certis censibus sitis in dominio et territorio domini Brunonis de Quencforde possent commutari in alium usum seu alienari aut vendi, et informationibus factis, easdem clausas cum advisamentis suis, sequenti proximo generali Capitulo transmittant. 48.   Ad idem, abbatibus de Belloprato et de Altasylva et cuilibet eorum ad se informandum, et generali Capitulo futuro referendum, super quibusdam terris sitis in montibus inter Lotharingiam et Alemanniam pertinentibus monasterio de Pomerio. 49.   Abbatibus de Regalimonte, de Caroliloco, s. th. pr., et de Valledulci, et cuilibet in solidum, committit praesens generale Capitulum, quatinus debite et diligenter se informent super tractatu inito, facto et passato inter abbatissam et conventum monasterii de Maloduno ex una, et dominum abbatem de Firmitate partibus ex altera, de quadam domo sita Parisiis, in parochia Sancti Gervasii, eidem monasterio de Maloduno pertinente, prout in litteris… debitis informationibus… *etc.* confirment, in plenaria Ordinis potestate. 50.   Abbatibus de Pomerio et de Heisterbach et de Loco Mariae, et cuilibet in solidum, committit praesens generale Capitulum, quatinus debite videant et debite examinent originale decretum electionis, promotionis, installationis et institutionis fratris Ioannis Rudisheim ad dignitatem abbatialem monasterii Eberbacensis, Maguntinensis dioecesis, cuius quidem decreti transumptum [transsumptum ] dicto generali Capitulo fuit praesentatum, et si dictum decretum, necnon praefatum fratrem Ioannem sufficientem et idoneum rite et canonice esse factum invenerint, illud cum omnibus suis clausulis approbent, ratificent et confirment, supplendo omnes et singulos defectus, si qui forsan in dicta electione quovismodo intervenerint, in plenaria Ordinis potestate. 51.   Ad idem, abbatibus de Raitenhaslach et Cella principum et cuilibet eorum, quatinus visitent decretum originale electionis, institutionis, promotionis et installationis abbatis novi et moderni de Alderspach, et si sufficiens et canonicum, necnon electum sufficientem et idoneum invenerint, dictum decretum approbent, ratificent et confirment, in plenaria Ordinis potestate. 52.   Abbatibus de Balerna, de Bullione et de Aceyo et duobus eorum committit praesens generale Capitulum, quatinus se debite et diligenter informent super contentis in litteris tractatus initi, facti et passati, inter abbatem et conventum monasterii Bellaevallis ex una, et honorabilem virum Ioannem Comtot partibus ex altera, de permutatione quorumdam haereditagiorum in eisdem litteris praesentibus annexis specificatorum et plenius contentorum, et si dictum tractatum ad utilitatem fore dicti monasterii de Bellavalle invenerint, illum cum omnibus singulis suis clausulis approbent, ratificent et confirment, in plenaria Ordinis potestate. 53.   Abbatibus de Morimundo, de Longovado et de Vallelucenti, et eorum cuilibet committit praesens generale Capitulum, quatinus se debite et sufficienter informent super contentis in litteris tractatus initi, facti et passati inter fratrem Dominicum Colini, priorem prioratus Directae vallis, Tullensis dioecesis, et nobilem virum dominum Petrum du Chatellet, de quibusdam portionibus decimarum et granorum, prout in litteris praefatis praesenti diffinitioni annexis plenius continetur ; et si dictum tractatum esse ad utilitatem et commodum dicti prioratus invenerint, illum cum omnibus suis clausulis approbent, ratificent et confirment, in plenaria Ordinis potestate. 54.   Abbatibus de Claromonte, de Sancto Andrea in Goffer, et de Barbereyo, et cuilibet eorum committit praesens generale Capitulum, quatinus quamcitius poterunt ad monasteriorum monialium de Villaribus Quaniveti, seu ad alia loca quae opportuniora iudicaverint accedant, et citatis citandis, vocatisque vocandis super eis quae bona et utilitatem tam spiritualem quam temporalem eiusdem monasterii concernunt, et maxime super excessiva et superflua pensione et expensa lignorum quas pater confessor eiusdem monasterii facere dicitur, et auditis audiendis ordinent, appunctuent, faciant et terminent omnia et singula, quae pro bono, utilitate et honestate dicti monasterii invenerint ordinanda, appunctuanda, facienda et terminanda, in plenaria Ordinis potestate. 55.   Visitationem et reformationem omnium et singulorum monasteriorum utriusque sexus in provinciis Turonensi, Rothomagensi, ac in episcopatibus Carnotensi et Aurielanensi situatorum et aliorum per R. D. N. Cisterciensem committendorum, committit praesens generale Capitulum abbati de Claromonte, cum clausulis per eumdem R. D. N. Cisterciensem addendis, in plenaria Ordinis potestate. 56.   Committit praesens generale Capitulum abbatibus de Vetericella et de Buch, quatinus debite et diligenter visitent et examinent originale decretum novi electi abbatis monasterii de Waldsachsen, et si idem rite et canonice factum, necnon electum sufficientem et idoneum invenerint, illud cum omnibus et singulis suis clausulis approbent, ratificent et confirment, supplendo, etc., in plenaria Ordinis potestate. 57.   Capitulum generale abbatibus de Tribus fontibus et de Monasteriis in Argona, et cuilibet eorum in solidum committit, quatinus debite, diligenter et sufficienter se informent super quodam tractatu inito, facto et passato inter abbatem Sancti Benedicti nostri Ordinis in Lotharingia ex una, et nobilem virum dominum Ioannem de Somieure, dominum de Insula, etc., partibus ex altera, super impignoratione quorumdam reddituum per ipsum de Somieure eidem abbati impignoratorum, prout et quemadmodum in litteris desuper confectis plenius continetur ; et informatione facta vocandis vocatis et auditis audiendis, secundum quod invenerint dictum tractatum approbent, ratificent et confirment, seu infirment, revocent et annullent, aut alias appunctuent, ordinent et faciant, prout desuper pro bono et utilitate dicti monasterii appunctuandum, ordinandum et faciendum duxerint, in plenaria Ordinis potestate. 58.   Domino abbati de Pontigniaco praesens generale Capitulum committit, quatinus se debite, diligenter et sufficienter informent super omnibus et singulis articulis contentis in litteris praesenti diffinitioni annexis, factis, initis et passatis, per abbatem et conventum monasterii Montispetrosi, super quibusdam conventionibus et partionibus inter eos factis, et debitis informationibus peractis, ordinet, approbet, ratificet, confirmet et faciat omnia et singula, quae pro bono, utilitate et honestate dicti monasterii invenerit ordinanda, approbanda, ratificanda, confirmanda et facienda, in plenaria Ordinis potestate. 59.   Abbatibus de Claromonte et Pietate Dei, s. th. pr., et cuilibet eorum in solidum, praesens generale Capitulum committit, quatinus ad monasterium de Landesio, seu ad alia loca, quae ad subscripta peragenda iudicaverint opportuniora, accedant, debiteque diligenter et sufficienter se informent super electione, promotione, institutione et installatione fratris Ioannis Lendureau ad dignitatem abbatialem monasterii de Landesio novissime per abbatem de Bardella, virtute et auctoritate commissionis R. D. N. Cisterciensis, eiusdem monasterii immediati patris abbatis, factis et celebratis, et si dictas electionem, promotionem, etc., rite et canonice factas invenerint, illas approbent, ratificent et confirment, seu eorum alter approbet, ratificet et confirmet, sin alias, infirment, cassent et annullent, et de persona sufficienti et idonea in Ordine nostro professa, secundum formam Ordinis, de novo eidem monasterio provideant, seu proximo sequenti generali Capitulo referant, compellendos ad hoc, omnibus viis et modis rationabilibus debitis compellendo, in plenaria Ordinis potestate. IUDICES 60.   Cum superioribus annis ad instantiam honorabilis domini Iacobi du Breucquet, canonici Cameracensis, processum sit contra abbatem de Alna per censuras Ordinis super solutione certae pecuniarum summae, videlicet 357 ducatorum et grossorum 5 papalium, quam praefato domino Iacobo praedictus abbas de Alna facere tenetur, neque tamen adhuc satisfacere curat, praesens generale Capitulum denuo mandat ac praecipit abbati de Vaucellis, ut ad ulteriores censuras, etiam usque ad invocationem brachii saecularis, necnon monasterii sui privatione contra eumdem abbatem de Alna procedat. Insuper ut de novo moneat aut moneri faciat eumdem abbatem de Alna, ut similiter satisfaciat eidem domino Iacobo de quibusdam aliis debitis nondum liquidatis, atque per omnes iuris et iustitiae vias ad satisfaciendum ipsum abbatem de Alna compellat, in plenaria Ordinis potestate. 61.   Dominis abbatibus de Firmitate, de Regalimonte, de Balerna et de Maceriis, et eorum cuilibet in solidum committit praesens generale Capitulum, quatinus si per testes fide dignos, litteras obligatorias, aut alia sufficientia documenta aliquos abbates seu personas regulares Ordinis debite teneri et obligari R. D. N. Cisterciensi seu eius conventui, aut quibuscumque personis eiusdem monasterii, in aliquibus pecuniarum, vini, bladi, aut quarumcumque aliarum rerum summis invenerint, seu eorum alter invenerit, ad debite et integraliter solvendum et satisfaciendum eidem R. D. Cistercii, eiusque conventui seu personis praefatis, per censuras et poenas Ordinis et alias iuris et iustitiae vias, debite compellant et astringant, seu eorum alter compellat et astringant, in plenaria Ordinis potestate. 62.   Ad idem, pro venerabili collegio Sancti Bernardi Parisiis, et pro omnibus et singulis religiosis studentibus in eodem collegio, dominis abbatibus de Firmitate, de Regalimonte, de Caroliloco, s. th. pr., et de Valledulci, et eorum cuilibet in solidum. 63.   Ad idem, pro domno abbate de Pontigniaco, abbatibus de, etc. 64.   Ad idem, pro abbate Caroliloci, s. th. pr., abbatibus de Regalimonte, de Ursicampo, de Longoponte, et cuilibet in solidum. 65.   Ad idem, pro abbate de Claromonte, abbatibus de Bellabrancha, de Sancto Andrea in Goffer, et cuilibet eorum. PROCURATORES 66.   Generale Capitulum pro viribus resistere volens iurium et locorum Ordinis invasoribus, suasque libertates, privilegia et exemptiones inconcussa servare, in virtute salutaris obedientiae et sub excommunicationis poena, mandat et praecipit abbatibus de Mulbrunna et Schonavia et de Uterina valle, quatinus quamprimum commode fieri poterit, ad reverendissimum in Christo patrem et D. D. episcopum Wormatiensem personaliter accedant, eumque ex parte totius nostri Ordinis rogent et petant, ut monasterium de Ramosa sibi per fratrem Georgium dudum priorem dicti monasterii, ut asseritur, resignatum, ac contra Ordinis libertates et privilegia commendatum, Ordini restituat, ipsumque nostrum Ordinem suis iuribus, privilegiis et libertatibus in sua dioecesi pacifice gaudere permittat. Qui si, quod absit, acquiescere noluerit, contra eum per omnes iuris et iustitiae vias procedant, illustrissimi principis et D. D. Philippi comitis palatini Rheni, ducisque Bavariae nostri Ordinis protectoris et benefactoris singularissimi, necnon omnium aliorum dominorum iudicum aut potentum ecclesiasticorum ac saecularium invocando auxilium pariter et favorem. Quae omnia praemissa ut melius exercere valeant, praesens generale Capitulum ipsos abbates de Mulbrunna, de Schonavia et de Uterina valle, et eorum quemlibet in solidum absentes tamquam praesentes nomine totius Ordinis tenore praesentium suos legitimos et indubitatos constituit procuratores, yconomos, syndicos, negotiorum gestores ac nuntios speciales melioribus modo et forma quibus potest ad appellandum ad Sanctissimam Sedem Apostolicam, omniaque alia et singula agendum, faciendum et exercendum in iudicio et extra iudicium coram quibuscumque iudicibus aut potentibus quaecumque pro libertatibus et privilegiis Ordinis defendendis necessaria fuerint et opportuna, in plenaria Ordinis potestate. [DIFFINITIONES] SPECIALES 67.   Ad aures praesentis generalis Capituli pervenit gravis querimonia religiosorum monasterii Fontisfrigidi super eo quod, ut dicunt, a commendatario dicti monasterii in suis necessariis eis minime providetur, neque aedificia monasterii ruinosa reparantur ; quibus de opportuno remedio providere cupiens ipsum generale Capitulum religiosis dicti monasterii gratiose concedit, ut habere possint procuratorem vel syndicum communem qui nomine totius conventus dictum commendatarium compelli faciat, per omnes iuris et iustitiae vias, ad dictis religiosis de suis necessitatibus providendum atque aedificia ruinosa monasterii reparandum. 68.   Cupiens generale Capitulum prosperum et felicem successum collegii Tolosani, omnes et singulas diffinitiones annis praeteritis super his editas confirmando ac etiam renovando, mandat et praecipit omnibus et singulis commissariis Ordinis, ut huiusmodi diffinitiones exacte ac viriliter exsequantur. 69.   Attenta singulari devotione, quam ad nos et nostrum Ordinem habere comprobatur illustrissima domina…, serenissimi domini regis Portugalliae matertera, ad instantissimam eius supplicationem gratiose concedit ut aniversarium [anniversarium], quod fundare intendit in monasterio monialium B. M. et Sancti Dionisii de Udmellas, iuxta formam et ritum in Ordine consuetum annis singulis in perpetuum celebretur, et ut serenissimi eiusdem dominae… progenitores, fratres ac aliae personae eidem immediate in martyrologio conscribantur, et anniversarium eorumdem annis singulis cum debita et consueta absolutione in capitulo celebretur. 70.   Attenta paupertate et inopia monasteriorum de Alneto et de Barbereyo, generale Capitulum gratiose dispensat cum abbatibus et conventibus eorumdem, ut non obstantibus Ordinis statutis ac diffinitionibus in contrarium facientibus, a missione suorum studentium Parisiis per immediate sequens decennium sint supportati, praesertim cum quilibet eorum scolarem in Universitate Cadomensi sibi propinqua manuteneat, sintque eorumdem scolarium, qui iam ex licentia ad aliquos gradus in eadem Cadomensi Universitate recipiendos processerunt, prout alias per Capitulum fuit diffinitum et sibi permissum. 71.   Ad instantiam illustrissimi principis et D. D. Georgii Bavariae ducis, praesens generale Capitulum gratiose dispensat cum abbate et conventu monasterii de Caesarea, ut non obstantibus Ordinis statutis in contrarium facientibus, monachum unum vel plures tenere possint in studio Ingolstat, licet ibidem non sit collegium Ordinis, attento quod capellam ibidem habeant, ac domum ubi aliunde necesse est aliquem de suis morari. 72.   Generale Capitulum gratiose dispensat cum abbate monasterii de Eberbaco, ut novitios ante finem anni probationis ad professionem regularem Ordinis recipere valeat, si iudicio seniorum seu conventus ad hoc sufficientes et idonei comprobentur, Ordinis statutis et diffinitionibus in contrarium facientibus non obstantibus quibuscumque. 73.   Eidem praeterea de Eberbaco gratiose concedit praesens generale Capitulum ut ob reformationem Ordinis personas utriusque sexus de uno monasterio ad aliud transferre valeat, atque in officiales instituere etiam non professos ibidem, secundum quod sibi pro reformatione commodum videbitur et opportunum, quodque in visitationibus monasteriorum sibi subditorum personas Ordinis utriusque sexus in casibus generali Capitulo reservatis absolvere possit, et hoc pro hoc anno dumtaxat. 74.   Cum pisces et alii cibi regulares in monasteriis monialium atque in grangiis et aliis locis extra monasterium proprium, ad quae monachos aliquando mitti contingit, difficulter et sine magnis impensis haberi non possint, iuxta indultum felicis recordationis domini Sixti Papae IV, gratiose dispensat praesens generale Capitulum cum abbate monasterii de Eberbaco ac personis regularibus sibi subiectis, ut in praefatis locis, extra tamen Adventum et Septuagesimam, diebus dominicis, tertiis et quintis feriis, tam ipse abbas in persona propria quam personae regulares cum licentia tamen abbatis et non alias, carnibus vesci valeant, ita tamen, ut hoc modeste fiat, ubi requirit necessitas, aut causa subsit rationabilis, ne gastrimargiae vitium propter hoc aliquis eorum incurrat, aut saecularibus scandalum generent, quantum fieri potest praecavendo. 75.   Ad idem, pro abbate et conventu in Heysterbach. 76.   Ad idem, pro abbate et conventu in Loco Mariae moderno. 77.   Ad idem, pro abbate et conventu de Uterina valle. 78.   Quia peste epidemiae nuper saeviente in monasterio Vallis Sancti Petri in Heysterbach plurimis de fratribus ibidem de medio sublatis, non habentur ad praesens idonei ad generale studium mittendi, quia etiam ex frumenti vinique decrescentia ipsum monasterium annis iam proxime effluatis temporalium non parvam incurrit inopiam, generale Capitulum gratiose supportat abbatem et conventum ibidem a missione studentium pro tribus annis proxime futuris, attento quod magistrum habent doctum et idoneum, qui iuvenes suos in primitivis diligenter instruit et informat, quemadmodum fide digna relatione ad audientiam eiusdem generalis Capituli deductum est, quem quidem magistrum aut alium aeque idoneum idem generale Capitulum in ipso monasterio pro instruendis interim iuvenibus mandat retineri. 79.   Ad idem, pro domino abbate in Loco Mariae. 80.   Praesens generale Capitulum gratiose concedit domino abbati in Heysterbach, ut infra sequens immediate biennium toties quoties opportunum fuerit et necessarium, omnes et singulas personas regulares absolvere valeant ab omnibus casibus generali Capitulo reservatis, utque infra idem similiter toties quoties confessorem eligat, qui eum a similibus casibus absolvere possit. 81.   Ad instantissimam ac devotissimam petitionem generosi domini comitis in Seyna, Ordinis nostri benefactoris singularissimi, praesens generale Capitulum pie dispensat cum abbate et conventu monasterii Loci Sanctae Mariae, ut non obstantibus statutis et diffinitionibus Ordinis in contrarium facientibus, quolibet anno semel feria secunda infra octavas Corporis Christi ab hora vesperarum usque ad noctem exclusive, et feria tertia sequente a mane usque iterum ad vesperas inclusive, mulieres praesertim benefactrices, quae ob reverentiam venerabilis Sacramenti ibidem adorandi, pro indulgentiis suorum peccaminum acquirendis, illis devote advenerint iuxta indultum apostolicum per eumdem generosum dominum comitem impetratum, ecclesiam seu oratorium dicti monasterii, non tamen alia loca conventualia introire, et illic suas devotiones peragere permittere valeant, ita tamen quod nulla dictarum mulierum ibidem maneat per noctem. 82.   Attenta paupertate et inopia maxima monasterii de Thorigneyo in Normandia, praesens generale Capitulum gratiose dispensat cum abbate et conventu ibidem, ut non obstantibus statutis Ordinis ac diffinitionibus in contrarium facientibus a missione studentium ad generale studium Parisiense per immediate sequens septennium sint supportati. 83.   Attenta paupertate et reddituum tenuitate monasterii de Flexlya, praesens generale Capitulum gratiose dispensat cum abbate et conventu ibidem, ut non obstantibus statutis Ordinis in contrarium facientibus, a missione studentis ad generale studium Oxoniense, per immediate sequens quinquennium sint supportati et excusati. 84.   Pio ac devoto desiderio de providendis fratribus infirmis abbatis de Comprounicia benevolo concurrens assensu, praesens generale Capitulum gratiose concedit eidem abbati, ut villulam quamdam Boxssitze nuncupatam, cum suis censibus ac proventibus pro sustentandis infirmis fratribus sui monasterii assignare valeat, perpetuis futuris temporibus per infirmarium, qui etiam fidelem computum de his facere teneatur ad praedictos usus percipiendos, ne videlicet propter incursum hospitum aut aliam occupationem domini abbatis infirmos aliquando negligi contingat ; dat insuper praesens generale Capitulum facultatem et plenum posse eidem abbati de Compronnicia [Comprounicia], ut duos fratres seniores sui monasterii unum de choro abbatis, alterum de choro prioris, a lectura mensae valeat suuportare [supportare], et ut omnes et singulas personas regulares sibi subiectas hinc infra annum proximum in foro conscientiae absolvere possit ab omnibus casibus et sententiis etiam generali Capitulo reservatis, et ut ipse infra eumdem annum confessorem eligat, qui eum a similibus absolvat. 85.   Cum veneratio coronae spineae Domini nostri Iesu Christi eiusdem sacratissimae passionis sit recordatio, praesens generale Capitulum piae devotioni abbatum et conventuum monasteriorum minoris Poloniae congratulans eis, ut festum eiusdem coronae spineae cum XII lectionibus et historia propria peragere valeant, gratiose concedit. 86.   Specialem gratiam facere volens domino abbati de Claratumba, ei gratiose concedit praesens generale Capitulum, ut tres religiosos sui monasterii inhabiles hinc usque ad Pascha proximum auctoritate totius Ordinis valeat rehabilitare. 87.   Cum propter distantiam nimiam ac viarum discrimina, monasterium de Ebraco, monasterio de Morimundo immediate subiectum, non possit semper ad suum patrem abbatem ac visitatorem ordinarium habere recursum, ne propter hoc dictum monasterium aliquod in spiritualibus aut temporalibus et praesertim in novi abbatis creatione detrimentum pati contingat, praesens generale Capitulum non propter haec derogare volens auctoritati patris abbatis, sed eius absentiam, cum propter dictas causas commode vocari aut adesse non possit, facultatem et plenum posse concedit dominis abbatibus de Lankheim et de Fonte salutis, et eorum cuilibet in solidum, in electionibus novi abbatis dicti monasterii de Ebraco quoties hinc ad septennium vacaverit, et pater abbas non vocari poterit, auctoritate totius Ordinis praesidendi. 88.   Quia lignorum et maxime quercinorum ad vasa conficienda et certa aedificia facienda utilium crebra abscisio monasteriis plurimum damnosa comprobatur, praesens generale Capitulum indemnitati monasterii de Ebraco providere cupiens, abbati, cellerario, omnibusque aliis dicti monasterii officiariis, sub excommunicationis et depositionis a suis dignitatibus et officiis poenis inhibet, ut de cetero ligna huiusmodi in suis sylvis, nisi ad opus proprium monasterii sui, scindi aut capi a quoquam permittant. 89.   Quamquam sancti patres nostri Ordinis primaevi institutores sanctam simplicitatem aemulantes omnia quae curiositatem sapere videntur, a monasteriis et oratoriis abiicere sanxerunt ; quia tamen Dominum in chordis et organo laudare per prophetam regium iubemur, praesens generale Capitulum gratiose concedit domino abbati Speciosae vallis suoque conventui, ut organa in sua ecclesia construere et in eisdem divinas laudes certis temporibus decantare possint et valeant, praesertim cum hoc non suis impensis sed elargitione cuiusdam nobilis, qui ad hoc opus 100 florenos rhenenses se daturum pollicitus est, se facturos asserant. 90.   Pro parte abbatis et conventus monasterii Vallis Sancti Egidii in Buch, ad generalis Capituli deductum est notitiam quod ipsi in quodam oppido non longe a monasterio parochialem habeant ecclesiam sibi incorporatam, pro cuius administratione tres sacerdotes Ordinis cum duobus conversis ibidem quasi in monasterio sub regulari Ordinis observantia vivere consueverunt, ubi etiam consuetum est habere magistrum saecularem pro eiusdem monasterii iuvenibus in scientiis primitivis instruendis, cupiens igitur generale Capitulum ad decorem Ordinis doctos viros multiplicari in ipso Ordine, gratiose concedit, ut iuvenes religiosi ipsius monasterii in Buch, ac etiam aliorum monasteriorum vicinorum illic pro primitivis artibus hauriendis mitti valeant, ubi non tam in scientiis litterarum, quam in disciplina morum melius, quam in monasterio informari poterunt et doceri, proviso quod tam ipsi iuvenes quam etiam seniores ipsos regentes honeste ac religiose ibidem vivant, quod ubi secus factum ab aliquo compertum fuerit, talis ad monasterium pro suo debito puniendus remittatur, nunquam deinceps illic reversurus. 91.   Quia ut in certis Ordinis diffinitionibus invenitur sancti principales alicuius provinciae patroni, qui a vulgo communiter ibidem honorantur, ad tollendum scandalum populi etiam a personis Ordinis ibidem venerari debent aut possunt, non obstante quod per totum Ordinem festa illorum sanctorum minime celebrari consueverint, idcirco generale Capitulum gratiose admittit abbatibus et personis regularibus Ordinis in regno Hungariae constitutis, ut festum beati Stephani quondam regis Hungariae celebre habetur cum XII lectionibus celebrare valeant, non tamen in festo beati Bernardi quo vulgo celebratur, sed in crastinum ob reverentiam beatissimi patris nostri Bernardi transferendo, similiter et festum sancti Ladislai regis, et festum sanctae Elisabeth suis diebus celebrent, historiam etiam propriam de beata Elisabeth decantando, aliis vero omnibus historiis et cantibus ac festis in Ordine insolitis penitus reiectis iuxta formam Ordinis divinum officium Domino Deo persolvant. 92.   Attenta paupertate et reddituum tenuitate monasterii de Ioyaco, praesens generale Capitulum pro studente Parisiis tenendo sibi adiungit monasterium de Noa, ita tamen quod abbas de Noa ipsi studenti 12 francos ministret, nisi tamen proprium voluerit mittere studentem. 93.   Sub excommunicationis latae sententiae poena, praesens generale Capitulum abbatissae Vallis Benedictae inhibet ne de cetero solvat pensiones aliquas sororibus, quae ob causam reformationis et reclusionis ipsum monasterium reliquerunt, sed si reverti voluerint et sub Ordinis observantiae cum aliis vivere ipsas recipiat, et sicut ceteris necessarias vitae ipsis ministret ; similiter inhibet ipsis monialibus sub eadem excommunicationis et carceris poena, ut pensiones huiusmodi deinceps per se vel alios requirant, aut requiri faciant ; abbatibus de Signiaco, de Valle Sancti Lamberti et de Molinis vel uni eorum praesentis diffinitionis executionem committendo, quibus etiam committit praesens generale Capitulum, quatinus diligenter se informent super quibusdam redditibus, ut dicitur, nimium remotis monasterio Vallis Benedictae, quos vendere intendit abbatissa ibidem et alios propinquiores pro illis emere, et secundum quod ad utilitatem monasterii easdem venditionem et emptionem conducere invenerint, referant in proxime futuro generali Capitulo. 94.   Abbati in Oliva praesens generale Capitulum indulget infra biennium ut confessorem eligere possit qui eum absolvat ab omnibus casibus generali Capitulo reservatis, et similem etiam absolutionis gratiam suis subditis per se vel alium confessorem idoneum. 95.   Cum tam iuxta doctrinam evangelicam quam sanctorum patrum sanctiones multiloquium in oratione ac divino servitio minus laudabile iudicetur, per quod nonnunquam vanitati potius quam devotioni inservitur, ea de re abusum quorumdam in monasterio Buch de certis psalmis ante vigilias ac ceteras horas canonicas per singulas personas Ordinis regulares ibidem legendas sub panis et aquae poenis dudum introductum de medio tollere cupiens praesens generale Capitulum, abbati, priori et suppriori ibidem inhibet ne de cetero ad huiusmodi psalmos ultra horas canonicas legendum per poenas aliquas quoscumque compellant, sed de ipsis horis canonicis iuxta communem formam Ordinis debite decantandis sint contenti, si tamen devotionis causa huiusmodi psalmos aut alias privatas orationes aliqui dicere voluerint extra tempus servitii admittant, ita tamen quod per hoc ordinarium officium non impediatur. 96.   Cum secundum Ordinis instituta canonica, monasteria subiecta fore debeant illis a quibus conventus sui primo exierunt, diffinit praesens generale Capitulum monasterium in Buch esse debere matrem monasterii de Monte in Ungaria, abbatesque in Buch praesentem et futuros in perpetuum ius visitationis et paternitatis tamquam veros patres abbates et visitatores ordinarios ibidem habere, attento quod totus conventus modernus, quo monasterium ipsum de Monte Mariae denuo restauratum est ab eodem monasterio de Buch exivit. 97.   Fidelis diligentiae ac studiosi laboris condignam retributionem abbatibus bene sua monasteria in utroque regimine gubernantibus, uti decet, impendere cupiens generale Capitulum abbati in Buch gratiose concedit ut de censibus, redditibus et proventibus, quod proprio labore et industria monasterio acquisivit, medietatem recipere ac suis particularibus usibus applicare possit et valeat, dummodo tamen huiusmodi medietas 60 librarum turonensium summam non excedat. 98.   Abbati Novalis Sanctae Mariae, in virtute salutaris obedientiae et sub excommunicationis latae sententiae poena, inbet [inhibet ] praesens generale Capitulum, ne deinceps abbatem de Riddageshusen aut quoscumque alios per inimicitias nobilium aut aliorum incommodorum inflictionem quomodolibet molestet aut molestari procuret super eo quod dominum Paulum se in monasterio Walkenried intrudere volentem incarcerarunt ; executionem eiusdem diffinitionis omnibus et singulis abbatibus et sacerdotibus Ordinis committendo. 99.   Miserabili casui monasterii de Raitenhaslach nuper igne quasi totaliter concremati pio compatiens affectu praesens generale Capitulum, per immediate sequens biennium, abbatem quidem monasterii a via generalis Capituli excusatum habens eidem concedit ut per idem biennium confessorem eligere valeat, qui eum toties quoties dicto durante biennio ab omnibus casibus, etiam generali Capitulo specialiter reservatis absolvat, atque omnes et singulas personas regulares per idem biennium quoties indiguerint ab eisdem casibus per se vel alium confessorem Ordinis ad hoc idoneum absolvere possit. 100.   Praesens generale Capitulum veritati testimonium perhibere cupiens omnibus et singulis quorum interest aut interesse poterit, notificat per praesentes, quod constitutio felicis recordationis domini Benedicti Papae XII quae incipit *Fulgens quasi stella*, necnon et aliae eiusdem constitutiones super reformatione Ordinis nostri Cisterciensis editae, quarum originalia apud Cistercium ac in nonnullis aliis monasteriis Ordinis reperiuntur, copiae vero earumdem iuxta Ordinis ipsius diffinitiones in omnibus monasteriis Ordinis sub poenis maximis haberi praecipiuntur, ab ipso Ordine, a primaeva sui traditione et publicatione fuerunt receptae, et ab ipso Ordine eiusque personis usque hodie observatae, praesertim quoad primum eiusdem primae constitutionis capitulum, quod de modo alienationum rerum ipsorum monasteriorum aut censuum assignatione mentionem facit, declaratque idem Capitulum generale omnes et singulos contractus per personas Ordinis factos vel passatos contra modum aut formam ibidem expressam nullius esse roboris vel momenti. 101.   Generale Capitulum districte sub poenis et censuris Ordinis praecipit et mandat abbati de Sancta Cruce in Austria, quatinus viis et modis sibi possibilibus recuperet et ad manus Ordinis reponat, seu recuperari et reponi procuret et faciat collegium Viennense, quod per incuriam suam ab Ordine fuit alienatum et separatum ; executionem praesentis diffinitionis primo abbati super hoc requirendo, committendo, in plenaria Ordinis potestate. 102.   Generale Capitulum fratri Petro Hotecorne, in sacra pagina baccalario, subvenire ac suis necessitatibus providere cupiens, mandat et praecipit sub poenis et censuris Ordinis, abbati de Gardo, quatinus hoc anno iam finito 12 francos pro vestiario et provisionibus dicti fratris Petri, et aliis singulis annis, quamdiu extra monasterium praefatum de Gardo, ubi professus est, extiterit, infallibiliter 8 francos det aut mittat ; executionem praesentis diffinitionis omnibus et singulis personis Ordinis in presbyteratus ordine constitutis super hoc requirendis committendo. 103.   Cum iuxta privilegia a Sancta Sede Apostolica Ordini indulta et confirmata, et maxime a domino nostro domino Sixto Papa IV, nulli commendatario liceat sententias excommunicationis aut quamcumque iurisdictionem in religiosos monasteriorum sibi commendatorum exercere, sed solum hoc patribus abbatibus pertinere certum sit, quod si secus fecerint, aut aliquam sententiam in dictos religiosos promulgarent, fulminarent aut publicarent, totum irritum sit et inane. Et quia reverendus pater dominus Reverius Lucas, commendatarius monasterii de Eleemosina quasdam sententias excommunicationis et alias declarationes et publicationes in fratrem Ioannem Couchet et alios eiusdem monasterii professos promulgare et declarare praesumpsit, contra formam et tenores dictorum privilegiorum generale Capitulum dicta privilegia illibata et integra conservare et oppressis subvenire et de remedio opportuno providere cupiens, omnes et singulas censuras, sententias et poenas per dictum dominum commendatarium in dictos fratres promulgatas et pronuntiatas seu promulgandas et in futurum pronuntiandas nullas et inanes, dictosque religiosos non fuisse nec esse per praemissa quovismodo excommunicatos, inhabiles aut irregulares se immiscendo divinis aut alias, denuntiat et declarat. 104.   Attenta paupertate et reddituum tenuitate monasterii de Alta sylva, Tullensis dioecesis, praesens generale Capitulum pro studente Parisiis tenendo sibi adiungit monasteria de Theoloco et de Lococrescenti, ita quod quilibet dictorum abbatum annuatim sub poenis et censuris Ordinis contribuet eidem studenti summam 10 francorum, nisi tamen proprios studentes Parisiis mittere et tenere voluerint ; executionem praesentis diffinitionis primo abbati seu religioso in sacro presbyteratus ordine constituto committendo, in plenaria Ordinis potestate. 105.   Capitulum generale de multiplicitate virtutum abbatis monasterii Speciosae vallis confidens, de gratia speciali concedit eidem auctoritatem et facultatem, ut anno praesente durante possit omnes et singulos suos religiosos in foro conscientiae ab omnibus et singulis casibus, peccatis, criminibus et delictis generali Capitulo reservatis, salutari poenitentia mediante, absolvere, et quod ab uno suorum religiosorum a praedictis casibus possit absolvi, dat etiam idem generale Capitulum praefato abbati auctoritatem et facultatem rehabilitandi ad omnes Ordinis actus legitimos, voces, gradus, beneficia et dignitates duos ex suis religiosis, propter quoscumque inhabiles casus, in plenaria Ordinis potestate. 106.   Quia plures causae in hoc generali Capitulo tractandae propter brevitatem temporis ad praesens expediri non potuerunt, iuxta laudabilem consuetudinem Ordinis semper observatam, committit generale Capitulum decisionem omnium et singularum causarum motarum et movendarum quae hic terminari non potuerunt, R. D. Cistercii ceterisque Diffinitoribus, qui secum apud Divionem remanebunt. CONTUMACES 107.   Priorem et procuratorem monasterii Bonae aquae, Lemovicensis dioecesis, debite et sufficienter ad secundam diem praesentis Capituli generalis personaliter et peremptorie per dominum Morimundi citatos, vocatos, et non comparentes, nec aliqui pro eis, idem praesens generale Capitulum ad instantiam promotoris causarum Capituli, ipsos declarat contumaces, rebelles et excommunicatos ; executionem praesentis diffinitionis omnibus et singulis regularibus personis Ordinis in sacro presbyteratus ordine constitutis committendo. REHABILITATIONES 108.   Ad humilem supplicationem abbatis de Belloprato, Belvacensis dioecesis, Capitulum generale fratrem Fulcardum Vincencii, professi eiusdem monasterii, ab omni infamiae nota et inhabilitatis macula, quam incurrit seu incurrere poterat fere per 14 annos apostatando, et missas in apostasia saepius celebrando, super quibus poenitentiam sibi iniunctam humiliter peregit, relevat et rehabilitat, cum eodem fratre misericorditer dispensando, ut praemissis non obstantibus ad omnes Ordinis actus legitimos, voces, gradus, officia, beneficia et dignitates promoveri possit et admitti, omnibus et singulis Ordinis personis cuiuscumque sexus, gradus aut dignitatis existant, districte sub poena talionis inhibendo ne occasione praemissorum eidem fratri Fulcardo aliquid dedecoris improperent aut inferant. 109.   Ad idem, pro fratre Petri de Alteravilla, professo monasterii de Claravalle, ad instantiam et supplicationem praefati abbatis Claraevallis per abbatem de Longovado generali Capitulo porrectam, ut non obstante carnis contagio contracto cum quadam iuvencula per ipsum in una camera infra et prope portam dicti monasterii contra ordinationem R. D. N. Cisterciensis et tenoris statutorum Ordinis introducta, et per aliquot hebdomadas in eadem retenta, super quibus districtam sibi iniunctam poenitentiam peregit, ad omnes Ordinis actus legitimos, voces, gradus, officia, beneficia, dignitates, etiam abbatiali dignitate inclusa, promoveri possit et admitti, inhibendo, etc. 110.   Ad idem, pro fratre Ioanne Aubriot, monacho professo monasterii Cariloci, ad instantiam et humilem supplicationem abbatis sui, ut non obstante apostasia continuata per sex menses, habitu regulari minime dimisso, et quod sacros ordines in Curia romana sine sui praefati abbatis licentia receperit, super quibus poenitentiam humiliter et devote peregit, ad omnes Ordinis actus legitimos, voces, gradus, officia, dignitates promoveri possit et admitti. 111.   Ad idem, pro fratre Vitale Marcou, professo monasterii Fontisfrigidi, ab omni infamiae nota et inhabilitatis macula, quas incurrit apostatando, et furtum committendo, praemissis non obstantibus possit promoveri ad omnes Ordinis actus legitimos, etc., abbatiali dignitate nullatenus inclusa. 112.   Ad idem, pro fratre Claudio Barre, professo eiusdem monasterii Fontisfrigidi, ab omni infamiae nota, etc., quam incurrit apostatando et contagium carnis committendo, super quibus poenitentiam sibi iniunctam humiliter et devote peregit, praemissis non obstantibus ad omnes, etc., abbatiali seclusa dignitate. 113.   Ad humilem supplicationem abbatis de Fusniaco, Capitulum generale ab omni infamiae, etc., quam frater Iacobus de Brupelles, alias de Tornay, professus eiusdem monasterii, hora quasi mediae noctis in loco profano una cum quodam alio religioso fugitivo iniecerit usque ad sanguinis effusionem… super quo poenitentiam sibi iniunctam peregit, etc. 114.   Ad idem, ad instantiam abbatis de Riddageshusen, pro fratre Conrado professo suo, ut non obstante carnis contagio, quod commisit, ad omnes, etc. 115.   Ad idem, pro fratre Gregorio, pofresso [professo ] in Claratumba, non obstante apostasia, habitu religionis dimisso, ad supplicationem abbatis sui. 116.   Ad idem, ad instantiam abbatis Vallis clarae, pro fratre Ambrosio Frossart, professo eiusdem monasterii, ut non obstante quod sit de illegitimo thoro procreatus, possit, etc., dignitate abbatiali seclusa. 117.   Ad idem, ad instantiam abbatis Septem fontium, pro fratre Laurentio Barbier, professo suo, ut non obstante carnis contagio cum quadam muliere in monasterio praefato perpetrato, possit, etc. 118.   Ad idem, ad instantiam abbatis de Vaucellis Capitulo generali per magistrum Iacobum du Breuquet oblatam, pro fratre Ioanne de Vinea eiusdem monasterii professo, ut non obstante carnis contagio, quod contraxit cum sorore Ioanna de Moucheaux, professa monasterii de Virgulto, ubi pater confessor erat, ad omnes, etc. 119.   Ad humilem et instantissimam supplicationem domini abbatis Novicastri, praesens generale Capitulum gratiose dispensat cum fratre Ioanne Gadsor, professo ibidem, ut non obstante inhabilitatis nota, quam incurrit, a suo monasterio per annum integrum apostatando, ac secum bona aliqua furtive asportando, necnon cum plurimis mulieribus coniungatis et solutis per carnis contagium votum castitatis transgrediendo, pro quibus tamen per commissarios Ordinis punitus et emendatus est, ad omnes et singulos Ordinis gradus et actus legitimos, administrationes, officia et dignitates, abbatiali dignitate seclusa, valeat admitti, quodque sui abbatis super hoc petita licentia et obtenta ad aliud monasterium Ordinis transire valeat, et ibidem suam professionem firmare, quia, ut dicit, in proprio monasterio deinceps quiete vivere non potest. 120.   Ad humilem et instantissimam supplicationem domini abbatis de Flexlya, praesens generale Capitulum gratiose dispensat cum fratre Richardo Wodmard ibidem professo, ut non obstante inhabilitatis nota, quam incurrit, ex eo quod de falsitate monetae, proprietatis vitio, contagione carnis diffamatus extitit, licet non convictus, ad omnes gradus et actus legitimos, necnon administrationes, officia et dignitates, abbatiali dignitate inclusa, valeat admitti. 121.   Generale Capitulum gratiose agere volens cum fratre Petro monasterii de Pelisio professo, secum misericorditer dispensat, ut non obstante inhabilitate quam incurrit fractis carceribus, quibus propter certa sua demerita mancipatus fuerat, a monasterio sine licentia fugiendo, ad omnes et singulos Ordinis gradus et actus legitimos officia quoque dignitates et administrationes, si aliunde ad hoc idoneus a suis superioribus inventus fuerit, eligi valeat et admitti. 122.   Gratiose agere volens generale Capitulum cum fratre Ioanne Ottinger, professo monasterii in Raitenhaslach, ad humilem supplicationem abbatis misericorditer secum dispensat, ut non obstante inhabilitatis nota, quam incurrit litteras viaticas seu commendatitias sibi ab abbate proprio traditas vitiando et falsificando, pro quo tamen poenitentiam sibi iniuctam devote peregit, ad omnes et singulos Ordinis gradus et actus legitimos, necnon et officia, dignitates et administrationes, si aliunde sufficiens ad haec reperiatur, eligi valeat et admitti, sub poena talionis inhibens omnibus personis Ordinis, ne propterea quidquam sibi dedecoris improperent aut eum quovismodo impediant, quominus haec praesenti gratia pacifice gaudeat et utatur. 123.   Ad idem, pro fratre Ioanne Auwiler, professo monasterii Speciosae vallis, qui propter apostasiam sex hebdomadarum, habitu regulari reiecto, inhabilitatem incurrit. SUFFRAGIUM PRO BENEFACTORIBUS 124.   Universis et singulis christifidelibus has praesentes visuris et audituris, frater Ioannes, abbas Cistercii, totusque conventus abbatum Cisterciensis Ordinis in hoc generali Capitulo congregatorum, orationum in Domino suffragium salutare. Cum, ut dolenter suscepimus, monasterium Beatae Mariae de Thorigniaco guerrarum incursibus ac aliis sinistris eventibus ad tantam redactum sit inopiam, ut nisi a christifidelibus piis elemosinis sublevetur, fratres ibidem pro divini cultus obsequiis minime possint sustentari, hinc est quod universitatem vestram ad eidem monasterio pie subveniendum invitare cupientes, omnibus et singulis qui infra continue sequens biennium suas illic pias elemosinas largiti fuerint, aut ad structuram seu fabricam dicti monasterii, seu librorum, calicum, ceterorumque ornamentorum ecclesiasticorum reparationem, aut etiam fratrum ibidem Altissimo famulantium sustentatione manus porrexerint adiutrices, auctoritate totius Ordinis qua fungimur plenam participationem concedimus omnium bonorum spiritualium, videlicet missarum, vigiliarum, horarum canonicarum, orationum, suffragiorum, disciplinarum, ieiuniorum, abstinentiarum, sermonum, lectionum, hospitalitatum, elemosinarum, laborum, ceterorumque divini cultus officiorum, quae fiunt et, favente Domino, de cetero fient in toto Ordine nostro, in vita vestra pariter et in morte, adiicientes quod cum obitus vestri, utinam felices in Domino, nostro fuerint generali Capitulo nuntiati, ibidem sicut unus nostrum absolvemini, omniumque missarum et orationum, quas pro fratribus nostris defunctis annis singulis iniungimus faciendas participes eritis et consortes. Datum Cistercii sub appensione sigilli Diffinitorum dicti Capituli, die 14 mensis septembris, anno Domini M.CCCC.LXXXVI. 125.   Ad instantiam abbatis Caroliloci conceditur suffragium Ordinis pro domino Oswaldo de Monte, milite et barone, et coniuge sua domina Elisabeth de Mociza. 126.   Item, pro domino Arnoldo de Middachten milite, et coniuge sua domina Mabilia de Wilp. 127.   Magister Guillelmus Bataille. 128.   Ad requestam abbatis de Mulbrone [Mulbronne], conceditur participatio omnium bonorum spiritualium nobilissimae ac illustri dominae Otiliae marchionissae de Baden, et quod semel anno quolibet cum decem personis feminei sexus ingredi valeat monasterium monialium… (*locus vacuus*) et illic carnibus tempore quo conventus eis utitur ipsa cum suis vesci. 129.   Ad instantiam venerabilis patris domini Henrici Blanchoti, prioris Sancti Loci, alias Vallis caulium de Divione, conceditur participatio omnium bonorum spiritualium omnibus benefactoribus ecclesiae dicti prioratus. 130.   Ad requestam abbatis Longivadi conceditur suffragium magistro Remigio Iuntini, consiliario ducis Britanniae baillivo Desparnay et advocato generali domini ducis Britanniae, in comitatu Nannetensi, uxori et liberis. 131.   Ad idem, pro honorando viro Ioanne Dongny civi Cathalaunensi, uxore et liberis eius. 132.   Ad instantiam domini abbatis de Valle dulci, pro nobili et strenuo viro in Christo nobis dilectissimo Iacobo de Coitier, militi ac camerae computorum Parisiis vicepraesidenti, et domicellae Margaretae Le Clerc suae dilectissimae ac devotae consorti ac eiusdem utriusque sexus liberis. 133.   Ad idem, pro nobili et strenuo viro magistro Eustachio de Sansac scutifero camerae computorum Parisiis magistro et domicellae N. eius consorti et liberis. 134.   Ad instantiam eiusdem pro magistro Bartholomeo de Boneraort presbytero, in decretis licentiato, archidiacono insignis ecclesiae Lingonensis. 135.   Ad idem, pro magistro Philiberto de Mairy, presbytero licentiato in decretis. 